Vyf dinge wat die Opel Astra motor van die jaar maak
JY LEES NOU Vyf dinge wat die Opel Astra motor van die jaar maak
Opel se nuwe Astra is Woensdagaand in Johannesburg op 'n glansgeleentheid as Suid-Afrika se motor van die jaar 2017 aangewys. Huisgenoot se motorrubriekskrywer, Justus Visagie, gee vyf redes.
Sy bakwerk is heelwat ligter as sy voorganger s'n
Die nuwe Astra-reeks is tussen 120 kg en 200 kg ligter as sy voorganger, maar stewiger as tevore. Dit werk goeie padhouvermoë en goeie verrigting in die hand.
Hy bied gevorderde veiligheidseienskappe
Veiligheidskenmerke wat gewoonlik met veel duurder motors vereenselwig word, het hul weg tot die Astra gevind. Die 1.6T Sport Plus sal byvoorbeeld self rem as die bestuurder te laat besef die voertuig voor hom het rem aangeslaan. Mits daar duidelike wit of geel padstrepe is, kan die stuurwiel ook self draai wanneer die voertuig bepaal dat hy van die pad gaan loop.
Dit is 'n kar vir gewone mense
Sy verkoopprys is nie hemelhoog nie. Hy is vir lank gewaarborg – 5 jaar of 120 000 km – en kom met 'n diensplan vir 5 jaar of 90 000 km. Dit hou onderhoudskoste laag. Sy binnekant is ruim en hy is maklik om te bestuur.
Hy het genoeg woema
Daar is drie enjingroottes, naamlik 1.6, 1.4 en 1.0. Veral laasgenoemde vind 'n verbasend goeie balans tussen verrigting en lae brandstofverbruik. (Al die enjins loop op petrol en beskik oor turbo-aanjaers.)
Hy is lig op brandstof
Danksy 'n besonder lae lugsleursyfer en moderne enjintegnologie werk die Astra suinig met brandstof. Lae windweerstand lei ook tot minder kajuitgeraas op die oop pad.
BMW het die titel SA Motor van die Jaar 'n rekord ses keer gewen (1988, 1990, 1993, 1997, 2001 en 2011).
Opel is die enigste vervaardiger wat die titel SA Motor van die Jaar twee jaar agtereenvolgens gewen het, en het die kompetisie eindelik vier keer uitgestof.
Audi, Volkswagen en Porsche het almal die titel SA Motor van die Jaar drie keer gewen, en Honda, Renault, Toyota en Volvo elkeen twee keer.
Alfa, Ford, Hyundai, Mazda, Mercedes-Benz en Nissan het elkeen die titel een keer gewen.
Porsche is die enigste vervaardiger in die geskiedenis van die SA Motor van die Jaar-kompetisie wat die titel drie jaar agtereenvolgens gewen het.